Οι πέντε οριστικοί δικαιούχοι των τηλεοπτικών αδειών κατέθεσαν σήμερα την πρώτη δόση από τις συνολικά 10 ετήσιες για την κατοχή δεκαετούς άδειας επίγειας ψηφιακής ευρυεκπομπής, ελεύθερης λήψης, εθνικής εμβέλειας, ενημερωτικού προγράμματος.

Τα πέντε κανάλια που εκπέμπουν πλέον με νόμιμη λειτουργία είναι τα εξής: Epsilon TV, SKAI, ANT1, Alpha, Star.

Το συνολικό ποσό για την κατοχή μιας τηλεοπτικής άδειας έχει οριστεί στα 35 εκατ. ευρώ, καταβαλλόμενο σε 10 ισόποσες δόσεις.

Η πρώτη δόση που κατέθεσαν τα επιχειρηματικά τηλεοπτικά σχήματα στις εφορίες ήταν του ποσού των 3,5 εκατ. ευρώ έκαστος.

Πρέπει να σημειωθεί ότι ο αρχικός διαγωνισμός προέβλεπε επτά άδειες καναλιών εθνικής εμβέλεια ενημερωτικού περιεχομένου, ωστόσο τελικά δόθηκαν μόνο πέντε, καθώς δεν εκδηλώθηκε το ανάλογο ενδιαφέρον.

Επίσης, εκκρεμεί η απόφαση του Εθνικού Συμβουλίου Ραδιοτηλεόρασης για τις επόμενες άδειες, είτε για θεματικά είτε για περιφερειακά κανάλια.